Publication: Magyar Közlöny
Issue: MK-2004-130 (Year: 2004, Number: 130)
Era: 2004-2010
Section: törvény módosításáról rendelkezõ 2003. évi LXV. törvényt.
Paragraph Index: 670

6. A REFLEXIÓT IRÁNYÍTÓ KÉRDÉSEK 5–6. évfolyam Legyen alkalmuk a tanulóknak arra, hogy választ keressenek olyan kérdésekre, mint a következõk: – Mi az ember? Miben különbözik az állatoktól? – Miben vagyunk mindannyian hasonlók? Honnan erednek az emberek közötti különbségek? – Miért gondolkodnak másként a különbözõ életkorú emberek? – Mi mindentõl függhet a döntések és a tettek megítélése? – Miért vannak szegények és gazdagok? – Milyen mértékben határozza meg a természeti környezet az emberek mindennapi életét és kultúráját? – Miért van az, hogy ugyanazt a történelmi eseményt vagy jelenséget különbözõ emberek különbözõképpen élik át? 7–8. évfolyam Legyen alkalmuk a tanulóknak arra, hogy választ keressenek olyan kérdésekre, mint a következõk: – Mit jelent az, hogy minden embert egyenlõ méltóság illet meg? – Mit tehet az egyes ember másokért, a közösségért, a rászorulókért? – Van-e fejlõdés a történelemben? – Miért vannak a háborúk? – Milyen szerepet játszik a természeti környezet az egyes országok, civilizációk életében? – Mitõl függnek az egyes emberek, embercsoportok érdekei? – Miért vannak gazdag és szegény országok? – Mennyiben hatnak a „nagy emberek” a történelmi eseményekre és folyamatokra? – Mi a hit, a vallás szerepe az egyes ember és a társadalmak életében? – Mi a célja az emberi életnek, illetve az emberi történelemnek? A kiemelt fejlesztési feladatok az iskolai oktatás valamennyi területét áthatják, segítik a tantárgyközi kapcsolatok erõsítését, a tanítástanulás egységét, a tanulók személyiségének fejlõdését. KIEMELT FEJLESZTÉSI FELADATOK Énkép, önismeret Énképük és önismeretük gazdagodásához olyan tanulási környezetet célszerû biztosítanunk, amely fokozza az õket körülvevõ személyek és dolgok egyre tágabb körei iránti érzékenységet, illetve alakítja bennük az alapvetõ erkölcsi, etikai normák iránti fogékonyságot. A Nemzeti alaptantervben megnevezett nevelési értékek abban az esetben épülnek be a fejlõdõ személyiségbe, ha a tanulási folyamatok elsajátítása során a tanulók maguk is aktív részeseivé válnak ezen értékeknek. A NAT mûveltségi területein a nevelés-oktatás pedagógiai szervezését a tanuló ember szempontjából közelítsük meg! Hon- és népismeret A téma külön tantervi egységként szerepel a NAT keretén belül. Elengedhetetlen, hogy a tanulók megismerjék népünk kulturális örökségének jellemzõ sajátosságait, nemzeti kultúránk nagy múltú értékeit. Mélyedjenek el a kiemelkedõ magyar történelmi személyiségek, tudósok, feltalálók, mûvészek, írók, költõk, sportolók tevékenységének, munkásságának tanulmányozásában! Ismerjék meg a haza földrajzát, irodalmát, történelmét, néprajzát, mindennapi életét! Sajátítsák el azokat az ismereteket, gyakorolják azokat az egyéni és közösségi tevékenységeket, amelyek az otthon, a lakóhely, a szülõ- föld, a haza és népei megismeréséhez, megbecsüléséhez, az ezekkel való azonosuláshoz vezetnek! Ismerjék meg a városi és a falusi élet hagyományait, jellegzetességeit! Alapozzuk meg tanulóinkban a nemzettudatot, mélyítsük el a nemzeti önismeretet, a hazaszeretetet és ettõl elválaszthatatlan módon a hazánkban és szomszédságunkban élõ más népek, népcsoportok értékeinek, eredményeinek megbecsülését! Ösztönözzük a fiatalokat a szûkebb és tágabb környezet történelmi, kulturális és vallási értékeinek, hagyományainak feltárására, ápolására! Európai azonosságtudat – egyetemes kultúra Európa a magyarság tágabb hazája. A tanulók szerezzenek ismereteket az Európai Unió kialakulásának történetérõl, alkotmányáról, intézményrendszerérõl, az uniós politika szempontrendszerérõl! Diákként és felnõttként tudjanak élni a megnövekedett lehetõségekkel! Magyarságtudatukat megõrizve váljanak európai polgárokká. Tanulóink már az Európai Unió polgáraiként fogják felnõtt életüket leélni, ezért arra kell törekednünk, hogy iskolás éveik alatt olyan ismeretekkel, személyes tapasztalatokkal gazdagodjanak, amelyek birtokában meg tudják majd találni helyüket az európai nyitott társadalmakban. Nem kevésbé fontos az sem, hogy európai identitásuk megerõsödésével legyenek nyitottak és elfogadóak az Európán kívüli kultúrák iránt is. A tanulók ismerjék meg az egyetemes emberi civilizáció legjellemzõbb, legnagyobb hatású eredményeit! Váljanak nyitottá és megértõvé a különbözõ szokások, életmódok, kultúrák, vallások iránt! Szerezzenek információkat az emberiség közös globális problémáiról! Környezeti nevelés A környezeti nevelés átfogó célja, hogy elõsegítse a tanulók környezettudatos magatartásának, életvitelének kialakulását annak érdekében, hogy a felnövekvõ nemzedék képes legyen a környezeti válság elmélyülésének megakadályozására. Segítse elõ az élõ természet fennmaradását és a társadalmak fenntartható fejlõdését! Akik kreatív, problémamegoldó gondolkodással rendelkeznek, eligazodnak a természet és a környezet, a jog és a gazdaság terén, és felelõs elkötelezettséget vállalnak egyéni vagy közös tetteikben. Ha a tanulók érzékennyé válnak környezetük állapota iránt, képesek lesznek a környezet sajátosságainak, minõségi változásainak megismerésére és elemi szintû értékelésére, a környezet természeti és ember alkotta értékeinek felismerésére és megõrzésére, a környezettel kapcsolatos állampolgári kötelességeik vállalására és jogaik gyakorlására. A tanulók kapcsolódjanak be közvetlen környezetük értékeinek megõrzésébe, gyarapításába! Magatartásukban alakuljon ki és erõsödjön meg a személyes biztonságra való törekvés! Információs és kommunikációs kultúra Az információs és kommunikációs kultúra a megismerést, az eligazodást, a tanulást, a tudást, az emberi kapcsolatokat, az együttmûködést, a társadalmi érintkezést szolgáló információk megtalálását, megértését, elemzését, felhasználását és közvetítését segíti elõ. Kiemelt feladat a megismerési képesség fejlesztése, különös tekintettel a megfigyelési, kódolási, értelmezési, indoklási, bizonyítási képességekre. Kommunikációs kultúránk szerves része az anyanyelv tudatos és igényes használata, valamint az idegen nyelvû, illetve a különbözõ kultúrák közötti információcsere. Nagy gondot kell fordítani a kritikai és kreatív olvasás képességének fejlesztésére. Az iskolának az elektronikus média hatásmechanizmusainak megértésére, az igényes információ megtalálására, szelektív használatára kell nevelnie. Olyan fiatalokat kell kibocsátania, akik sikeres tanulási stratégiákkal használják ki az információs világháló lehetõségeit és eszközeit az élethosszig tartó tanulás során. Az információs és kommunikációs kultúra részben az egyén szocializációjának, a társadalmi érintkezésnek, az egyéni és közösségi érdekérvényesítésének, megbecsülésének döntõ tényezõje. Tanulás A tanulás számos összetevõje tanítható. Minden nevelõ teendõje, hogy felkeltse az érdeklõdést különbözõ szaktárgyi témák iránt, útbaigazítást adjon annak szerkezetével, hozzáférésével, elsajátításával kapcsolatban, valamint tanítsa a gyerekeket tanulni. A tanulók tegyenek szert fokozatos önállóságra a tanulás tervezésében. Az eredményes tanulás módszereinek, technikájának elsajátíttatása, gyakoroltatása fõleg a következõket foglalja magában: az elõzetes tudás és tapasztalatok mozgósítása; az egyénre szabott tanulási módszerek, eljárások kiépítése; a csoportos tanulás módszerei, a kooperatív csoportmunka; az emlékezet erõsítése, az önmûvelés igényének és szokásának kibontakoztatása; az élethosszig tartó tanulás eszközeinek megismerése. A tanulás fontos színtere és eszköze az iskola könyvtára és informatikai bázisa. A hagyományos tantermi oktatást az iskola keretein belül is kiegészítik az egyéni tanulás lehetõségei, amelyhez sokféle információforrás gyors elérésére van szükség. A könyvtár használata minden ismeretterületen nélkülözhetetlen. Sajátítsák el az adatgyûjtés, témafeldolgozás, forrásfelhasználás technológiáját, az interneten való keresés stratégiáját, és alakuljon ki bennük a rendszerezett tudás megszerzésének, átadásának képessége! Tanulják meg az iskolai könyvtár, az Országos Dokumentum-ellátási Rendszer, az elektronikus könyvtárak és a teljes könyvtári rendszer szolgáltatásainak igénybevételét, a könyvtári adatbázisok használatát! A tanulási folyamatot jelentõsen átalakítja az informatikai eszközök és az elektronikus oktatási segédanyagok használata. A pedagógus fontos feladata, hogy megismerje a tanulók sajátos tanulási módjait, stratégiáit, stílusát, szokásait. Vegye figyelembe a megismerés életkori és egyéni jellemzõit, ezekre alapozza a tanulás fejlesztését! Törekedjen a gondolkodási képességek, elsõsorban a rendszerezés, a valós vagy szimulált kísérleteken alapuló tapasztalás és kombináció, a következtetés és a problémamegoldás fejlesztésére! Olyan tudást kell kialakítani, amelyet új helyzetekben is lehet alkalmazni. Elõtérbe kerül az új ötletek kitalálása, azaz a kreatív gondolkodás fejlesztése. Fontos feladat a kritikai gondolkodás megerõsítése, a konfliktusok kezelése, az életminõség javítása, az életvitel arányainak megtartása. Testi-lelki egészség Az iskolára nagy feladat és felelõsség hárul a felnövekvõ nemzedékek egészséges életmódra nevelésében. Személyi és tárgyi környezetével az iskola segítse azoknak a pozitív beállítódásoknak, magatartásoknak és szokásoknak a kialakulását, amelyek a gyerekek, a fiatalok egészségi állapotát javítják! Az egészséges életmódra nevelés nemcsak a betegségek megelõzésének módjára tanít, hanem az egészséges állapot örömteli megélésére és a harmonikus élet értékként való tiszteletére nevel. A pedagógusok készítsék fel a gyerekeket, a fiatalokat arra, hogy önálló, felnõtt életükben legyenek képesek életmódjukra vonatkozóan helyes döntéseket hozni, egészséges életvitelt kialakítani, konfliktusokat megoldani! Fejlesszék a beteg, sérült és fogyatékos embertársak iránti elfogadó és segítõkész magatartást! Ismertessék meg a háztartás, az iskola, a közlekedés és a veszélyes anyagok leggyakoribb, egészséget, testi épséget veszélyeztetõ tényezõit! Az iskola feladata az is, hogy felkészítsen az önálló gyalogos közlekedésre, a tömegközlekedési eszközök használatára, az utas balesetek elkerülésének módjaira. Nyújtsanak támogatást a gyerekeknek – különösen a serdülõknek – a káros függõségekhez vezetõ szokások (pl. dohányzás, alkohol- és drogfogyasztás, rossz táplálkozás) kialakulásának megelõzésében! Segítsék a krízishelyzetbe jutottakat! Az iskola feladata, hogy foglalkozzon a szexuális kultúra és magatartás kérdéseivel, és figyelmet fordítson a családi életre, a felelõs, örömteli párkapcsolatokra történõ felkészítésre. Fontos, hogy az iskolai környezet is biztosítsa az egészséges testi, lelki, szociális fejlõdést. Ebben a pedagógusok életvitelének is jelentõs szerepe van. Felkészülés a felnõtt lét szerepére A pályaorientáció általános célja, hogy segítse a tanulók további iskola- és pályaválasztását. Összetevõi: az egyéni adottságok, képességek megismerésén alapuló önismeret fejlesztése; a legfontosabb pályák, foglalkozási ágak tartalmának, követelményeinek és a hozzájuk vezetõ utaknak, lehetõségeknek, alternatíváknak tevékenységek és tapasztalatok útján történõ megismerése; a lehetõségek és a valóság, a vágyak és a realitások összehangolása. Tudatosítanunk kell a tanulókban, hogy életpályájuk során többször pályamódosításra kényszerülhetnek. Az iskolának átfogó képet kell nyújtania a munka világáról, amely elõsegítheti, hogy a tanulók kipróbálhassák képességeiket, elmélyedhessenek az érdeklõdésüknek megfelelõ területeken, ezzel is fejlesztve ön- és pályaismereteiket. A pályaorientáció csak hosszabb folyamat során és csak akkor lehet eredményes, ha a különbözõ tantárgyak, órán és iskolán kívüli területek, tevékenységek összehangolásán alapul. Kiemelt figyelmet érdemel a rugalmasság, az együttmûködés és a bizonytalanság kezelésének a képessége egyéni és társadalmi szinten egyaránt. A tanulók hatékony társadalmi beilleszkedéséhez, az együttéléshez és a részvételhez elengedhetetlenül szükséges a szociális és társadalmi kompetenciák tudatos, pedagógiailag megtervezett fejlesztése. A szociális kompetenciák fejlesztésében kiemelt feladat a segítéssel, együttmûködéssel, vezetéssel és versengéssel kapcsolatos területek erõsítése. Ezzel párhuzamosan szükséges a társadalmi-állampolgári kompetenciák körét meghatározni, nevezetesen a jogaikat érvényesítõ, a közéletben részt vevõ és közremûködõ tanulók képzésérõl van szó. A sajátos nevelési igényû tanulók nevelésének és oktatásának elvei A sajátos nevelési igényû – a testi, érzékszervi, értelmi, beszédfogyatékos, autista, a halmozottan fogyatékos, a pszichés fejlõdés zavarai miatt a nevelési, tanulási folyamatban tartósan és súlyosan akadályozott – tanulók esetében is a NAT-ban meghatározott egységes fejlesztési feladatokat kell alapul venni. A tanulók lehetõségeihez, korlátaihoz és speciális igényeihez igazodva a következõ elvek alkalmazandók: – a feladatok megvalósításához hosszabb idõsávok, keretek megjelölése ott, ahol erre szükség van; – szükség esetén sajátos, a fogyatékosságnak megfelelõ tartalmak, követelmények kialakítása és teljesítése; – az iskolák segítõ megkülönböztetéssel, differenciáltan, egyénileg is segítsék ezeket a tanulókat. A nemzeti és etnikai kisebbségi nevelés és oktatás elvei A nemzeti kisebbségi nevelés és oktatás célja a tanulók nemzetiségi közösséghez való tartozásának erõsítése. Ezt a célt a nemzetiségi nyelv és kultúra közvetítésével, a nemzeti kisebbség sajátos helyzetének megismertetésével éri el a következõ elvek szerint: – a helyi tantervekben megjelenõ szabad sáv a kötött nyelvi és népismereti óraszám miatt általában kisebb mértékû az általánosnál; – ezt a hátrányt a mûveltségi területek erõteljesebb integrációjával kell a helyi tantervi szabályozás szintjén kiegyenlíteni; – az órarend kialakításakor biztosítani kell egy világnyelv oktatását is; – az iskolák nevelõ és oktató munkája arra irányuljon, hogy minden mûveltségi területen a tanulói készségek és képességek fejlesztése az általános követelmények szerint érvényesüljön. A speciális követelményekre vonatkozóan további eligazítást a nemzeti és etnikai kisebbségi nevelés és oktatás irányelvei adnak.

Source: https://magyarkozlony.hu/hivatalos-lapok/85a0e8e8d422c43d6e287e36022412650ffc7a71/dokumentumok/1aa7ebd64415cdbbe7de4e107a8bed88b23af5dd/letoltes